
    Introduksjon


    Når flyktninger krysser grensen til trygghet, starter en ny og ofte krevende reise. De har lagt krigens grusomheter, forfølgelse og tap bak seg. Mennesker er ekspansive vesener, og foran dem ligger et ukjent landskap fylt med nye muligheter. Men også nye utfordringer og risiko for tilbaketrekning og stagnasjon. Som helsepersonell har vi en unik posisjon i denne reisen. Vi er vitner til både den dype sårbarheten og den sterke viljen til et bedre liv som preger mennesker på flukt. Menneskekroppen er bemerkelsesverdig motstandsdyktig, i stand til å tåle ekstreme påkjenninger og å helbrede alvorlige skader. Menneskers psyke er også robust. Men både kropp og sinn har sine grenser. Hva skjer når sårene fra krigens redsler, forfølgelse og tvangsflytting ikke lett gror? Som helsepersonell står vi i frontlinjen av en global krise, med oppgaven å reparere ikke bare kropper, men også hjelpe mennesker til å bære smerten fra opplevelser de fleste av oss knapt kan forestille oss. Denne boken er et bidrag til dette viktige arbeidet. Den tilbyr kunnskapsbaserte, medfølende og ressursorienterte tilnærminger for å hjelpe flyktninger med psykiske helseproblemer til å gjenoppbygge livene sine og gjenvinne helsen.


    Antallet mennesker på flukt økte til 120 millioner i utgangen av mai 2024. Dette er det tolvte året på rad med vekst. Tallene skjuler utallige menneskelige tragedier. Mange flyktninger har gjennomlevd grusomheter som overgår vår forståelse. Opplevelsene kan ha pågått i årevis. I de siste årene har store grupper flyktninger kommet direkte fra krigssoner, slik som Syria og Ukraina. Minnene fra før, under og etter flukten kan prege mange livet ut. Sporene fra opplevelsene kan gjøre det vanskelig å fungere slik en ønsker i hverdagen.


    Mange flyktninger klarer seg godt til tross for store livsbelastninger. Samtidig bekrefter internasjonale studier at flyktninger er langt mer sårbare for psykisk uhelse enn andre migranter og den øvrige befolkningen. Dette gjelder i særdeleshet for barn som kommer alene. Likevel kan det se ut til at det er et gap mellom flyktningers behov for psykisk helsehjelp og bruk av tjenester i mange mottakerland. Derfor er det viktig å stille spørsmålet – hvordan kan tjenester gjøres tilgjengelige og tilpasset behovene i denne gruppen?


    Å imøtekomme flyktningers behov for psykisk helsehjelp er en humanitær forpliktelse. Også samfunnsøkonomisk kan det argumenteres for at styrket psykisk helse styrker integrering og mulighet for selvforsørgelse. Stadig strengere krav til flyktningers evne til språklæring og inntekt kan være svært krevende å innfri for mennesker som strever med ettervirkninger av traumer og overgangen til en ofte helt forskjellig kultur fra den man opprinnelig kom fra. Gjennom internasjonale lover og avtaler er Norge forpliktet til å gi flyktninger nødvendig helsehjelp. Arbeidet for å bedre helse blant flyktninger er også i tråd med flere av FNs bærekraftsmål. Vi har en ambisjon om likeverdige helsetjenester. Dette må innebære at flyktninger skal ha et like godt og forsvarlig tilbud som den øvrige befolkningen.


    De reviderte nasjonale retningslinjene for medisin- og psykologutdanningene fra 2020 stiller en klar forventning om at kulturkompetanse er viktig i skoleringen av framtidige psykologer og leger. I begge forskriftene stilles tydelig krav til kunnskap om betydningen av kulturelle og språklige forhold for forståelse av helse og sykdom, og en kultursensitiv tilnærming i kommunikasjon og behandling. God hjelp på psykolog- eller legekontoret til flyktninger som rammes av psykiske lidelser, er viktig, men ikke nok. Forskriftene omhandler mer enn klinisk virksomhet. Helsefremmende og forebyggende arbeid på andre samfunnsområder er hva som virkelig drar lasset i det lengre løpet. For psykologutdanningen inngår blant annet også kunnskap om å motvirke marginalisering og å fremme medborgerskap og integrering gjennom utdanning, arbeid og på andre områder. Slik kompetanse er verdifull og relevant når det gjelder migranter generelt. For flyktninger spesifikt gjelder at migrasjon har skjedd tvungent og ufrivillig, og de psykiske belastningene er da nødvendigvis ofte større. Å være flyktning innebærer også at migrasjonen har skjedd fordi liv og helse har vært i fare, og dette skiller dem fra de fleste andre migranter. Kompetansebygging tar ikke slutt den dagen kandidaten får vitnemålet i hånden. På dette området blir vi aldri utlært. Kulturell ydmykhet, og engasjement og tro kan være spesielt viktig i møte med mennesker med fluktbakgrunn.


    Psykologer og leger kan føle seg rådløse og overveldet i møte med pasienter med fluktbakgrunn. Deres historier kan være krevende å lytte til, og språkproblemer og kulturforskjeller kan bidra til usikkerhet om diagnostiske vurderinger og veien videre. Dette vet vi fra studier som er gjennomført blant fastleger og psykologer i Norge. Vi vet også at mange etterlyser mer kunnskap og veiledning. Dette var et utgangspunkt for denne boken hvor mange framstående fagpersoner har bidratt med sin ekspertise på ulike temaer. Vi har lagt vekt på at kapitlene skal ha en praksisnær vinkling og samtidig både gi teoretiske rammeverk som kan bidra til økt forståelse, og forskningsbaserte forslag til intervensjon.


    Bokens første kapittel av Per Einar Binder omhandler hvordan det å skape mening og fortelle – ikke bare om flukten, men om livet før og etter – kan styrke og berike svaret på identitetsspørsmålet «hvem er jeg?». Kapittelet utforsker hvordan det å skape og fortelle sin livshistorie kan være en viktig prosess for flyktninger for å finne mening i sine erfaringer og bygge en ny identitet i vertslandet. Binder belyser de eksistensielle utfordringene flyktninger møter, som å håndtere spørsmål om død, frihet, mening, tilhørighet samt kroppslige og emosjonelle erfaringer. Kapittelet tar et eksistensielt og narrativt perspektiv på flyktningers identitet og hvordan de kan finne nye måter å forstå seg selv på i møte med store livsomveltninger. Slike perspektiv kan få frem utfordringer til mennesker som har opplevd flukt, på en måte som kan utfordre både oss som behandlere og flyktninger selv til å tenke kreativt om løsninger for å håndtere dem. Livsfortellinger kan også være verdifulle i en terapeutisk sammenheng og skape en dypere forståelse av hvordan nåtidige utfordringer både kan ses i lys av tidligere erfaring og håp og frykt for fremtiden.


    Å lytte til flyktningers historier er avgjørende for å skape en god behandlingsrelasjon. Hvorfor oppstår psykisk uhelse? Og hvilken behandling eller former for mestring er mest tjenlige? Svarene på disse spørsmålene er ikke universelle, og blant pasienter med fluktbakgrunn kan vi møte forklaringsmodeller som avviker fra det vi er vant til. For noen flyktninger blir ikke symptomer på det man i norsk majoritetskultur forstår som psykiske lidelser, oppfattet som medisinske tilstander eller noe som helsevesenet kan hjelpe med. Bokens andre kapittel, av Gro Mjeldheim Sandal, omhandler forklaringsmodeller for psykiske plager, og hvordan disse må ses i lys av den enkeltes kulturelle bakgrunn og personlige historie.


    Fastlegene er ofte flyktningers første møter med helsevesenet. Hvordan og om flyktningene forteller om psykiske utfordringer og hvilke tilbud som gis, kan bero på hvordan dette møtet forløper. Kapittel 3 av Haj-Younes, Diaz og Strømme tar opp mulige barrierer på pasient- og behandlersiden og trekker fram betydningen av legens kulturkompetanse, kulturelle bevissthet og kulturelle ydmykhet. Særlig språkvansker kan være en hindring for at pasient og helsepersonell utvikler en felles forståelse. Tolkeloven slår fast at offentlige tjenester skal bruke kvalifisert tolk når det er nødvendig for riktig behandling. Kapittel 4 av Strømme, Diaz og Haj-Younes drøfter bruk av tolk i kliniske møter med flyktninger. Kapittelet vender oppmerksomheten mot fallgruver når tolk mangler, og bruk av pårørende som tolk. Kapittelet tar også opp viktige temaer som tolkenes kvalifikasjoner, forhold rundt tillit og taushetsplikt og kjennetegn ved god tolkeskikk.


    Flyktninger har ofte med seg overveldende erfaringer fra krig, samfunnskollaps og tortur. Ikke sjelden etterlater flukten i seg selv også overveldende minner. I kapittel 5 tar Sverre Varvin opp mulighetene som ligger i et psykoanalytisk basert psykososialt og psykoterapeutisk arbeid med alvorlig traumatiserte flyktninger. Gjennom et illustrerende kasus beskriver Varvin utfordringene i den terapeutiske prosessen, slik som pasientens negative forventninger og angst for retraumatisering som kommer til uttrykk i overføringen, og terapeutens egne emosjonelle reaksjoner på dette. Kapittelet utforsker også hvordan alvorlig traumatisering påvirker pasientens identitet, evne til å fungere i hverdagen, og viktigheten av det posttraumatiske miljøet for pasientens bedring. Varvin setter søkelys på potensialet i å gjenoppbygge pasientens indre trygghet gjennom arbeid i relasjonen mellom pasient og terapeut. I kapittel 6 tar Birgit Lie og Nora Sveaas opp temaet tortur ut fra definisjonen som følger av FNs konvensjon, og de ulike formene for fysisk og psykologisk tortur som eksisterer. De beskriver de omfattende helsemessige og eksistensielle konsekvensene tortur har for ofrene, inkludert fysiske skader, psykologiske traumer og sosiale vanskeligheter. Lie og Sveaas diskuterer også helsepersonells forpliktelser til å identifisere, dokumentere og behandle torturoverlevere, samt staters ansvar for å forebygge og bekjempe tortur. De ser på betydningen av tidlig identifisering, riktig dokumentasjon og rehabilitering av torturofre, samt behovet for økt kompetanse og bedre systemer for å håndtere denne problematikken i helsevesenet og asylprosessen.


    Traumer av den typen mange flyktninger sliter med, kan også komme til uttrykk i personlighetsforandringer og psykoser. I kapittel 7 tar Lars Lien og Goran Mijaljica opp psykiske senfølger av alvorlig traumatisering hos flyktninger og innvandrere, med vekt på personlighetsendringer og kompleks PTSD. De utforsker risikofaktorer, prevalens og kliniske manifestasjoner av disse tilstandene, samt kulturelle aspekter som kan påvirke diagnostisering og behandling. De tar også for seg ulike behandlingstilnærminger og viktigheten av en helhetlig, tverrfaglig og kultursensitiv tilnærming i møte med denne pasientgruppen. I kapittel 8 skriver Akiah Ottesen om behandling av psykoselidelser hos flyktninger og innvandrere, og belyser de spesielle utfordringene og hensynene som må tas i møte med denne pasientgruppen. Hun diskuterer hvordan kulturelle forskjeller, migrasjonserfaringer og minoritetsstatus kan påvirke utviklingen, forståelsen og behandlingen av psykose. Kapittelet understreker viktigheten av kulturell ydmykhet, grundig utredning av kulturelle forklaringsmodeller, og tilpasset kommunikasjon i diagnostisering og behandling. Ottesen fremhever behovet for å inkludere familie, ta hensyn til traumer, og tilpasse både medikamentell og psykologisk behandling til pasientens kulturelle bakgrunn og forståelse.


    I de siste årene har det blitt en større erkjennelse av at tilbud og tjenester for flyktninger må ta utgangspunkt i et ressursperspektiv. Den såkalte MHPSS intervensjonspyramiden som store internasjonale aktører stiller seg bak, omtales i flere kapitler i denne boken. Pyramiden legger til grunn at intervensjoner som kommer flest mennesker til gode, handler om å gjenopprette eller styrke fellesskap. I kapittel 9 tar Dybdahl og Risvoll opp hvordan tiltak rettet mot familier, skole, barnehage og lokalsamfunn kan bidra til å forebygge psykiske vansker blant barn og unge. I et ressursorientert folkehelseperspektiv kan man også gjøre bruk av den kompetansen som helsepersonell innehar. Guribye påpeker i kapittel 10 at dette kan fordre at helsearbeidere må tre ut av sine tradisjonelle behandlerroller. Gjennom eksempler, bl.a. fra studier i tamilske eksilmiljøer, viser han hvordan mobilisering av kollektive ressurser kan bidra til mestring av psykososiale utfordringer. Sammen med flere andre kapitler i boken (kapittel 2 og 9) peker han videre på at mennesker med flukterfaring kan være en stor ressurs og støtte for de tradisjonelle helsetjenestene.


    I bokens siste kapittel lar vi ringen sluttes, og vender tilbake til det eksistensielle perspektivet. Flukt og migrasjon kan sette spørsmål om hensikt og mening i tilværelsen på spissen, og for mange mennesker er religiøsitet og gudstro en sentral komponent i deres meningsskapende prosjekt. I kapittel 11 påpeker Stålsett og Shaygani betydningen av å utforske gudstro og religiøse erfaringer i terapi med traumatiserte flyktninger. De belyser hvordan pasientens gudsbilde og religiøse mestringsstrategier kan påvirke deres psykiske helse og bearbeiding av traumer. Kapittelet presenterer en kasuistikk om Fatima, en muslimsk kvinne, for å illustrere hvordan utforskning av religiøse temaer kan føre til terapeutisk gjennombrudd. Stålsett og Shaygani argumenterer for at terapeuter trenger kunnskap om både kultur og religion for å gi effektiv behandling til flyktninger, og understreker viktigheten av å adressere eksistensielle og åndelige opplevelser i terapien.


    Til syvende og sist handler arbeidet med flyktningers psykiske helse om å anerkjenne vår felles menneskelighet. Gjennom kapitlene i denne boken belyser vi ulike fasetter ved dette sammensatte feltet, fra eksistensielle spørsmål til praktisk organisering av helsetjenester. Vi håper at leserne vil finne inspirasjon og kunnskap som kan omsettes i praksis, og at boken vil bidra til å bygge broer av forståelse og empati. For i møtet mellom flyktning og hjelper ligger ikke bare muligheten for bedring gjennom behandling, men også for gjensidig vekst og berikelse av samfunnet vårt som helhet.

